Broj: 711-I-2383-P-534/22-02-17

Zagreb, 25. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Bernardice Rubčić, tajnice Kabineta ministra financija**,za davanjem očitovanja,na 195. sjednici, održanoj dana 25. studenoga 2022., daje sljedeće:

**OČITOVANJE**

**Razmatrajući dio Ugovora o radu sklopljenog 15. studenoga 2022. između Hrvatske banke za obnovu i razvitak (u daljnjem tekstu: HBOR), zastupane po obvezniku Marku Primorcu, ministru financija te predsjedniku Nadzornog odbora HBOR-a, i obveznika Hrvoja Čuvala, predsjednika Uprave HBOR-a, u odnosu na članak 13. stavak 1., koji se odnosi na kriterije za određivanje visine plaće obveznika, članak 15. stavak 2., koji se odnosi na korištenje službenog vozila 24 sata dnevno, te članak 27., koji se odnosi na primjenu propisa i općih akata koji uređuju radno-pravnu materiju, ako drukčije nije uređeno ZSSI/21-om, Povjerenstvo utvrđuje da isti nisu suprotni odredbama navedenog Zakona.**

Obrazloženje

Bernardica Rubčić, tajnica Kabineta ministra financija, podnijela je zahtjev za očitovanjem koji je u knjigama ulazne pošte zaprimljen 21. studenoga 2022. pod brojem: 711-U-8925-P-534/22-01-3, povodom kojeg se vodi predmet broj P-534/22.

Podnositeljica je uz zahtjev dostavila tekst Ugovora o radu s predsjednikom Uprave HBOR-a u pogledu kojeg traži očitovanje Povjerenstva.

Navedeni je Ugovor o radu HBOR sklopio dana 15. studenoga 2022., zastupan po Marku Primorcu, predsjedniku Nadzornog odbora HBOR-a s obveznikom Hrvojem Čuvalom, predsjednik Uprave HBOR-a, za radno mjesto predsjednika Uprave HBOR-a, te su u istom posebno istaknuti članci u povodu kojih se traži očitovanje vezano za njegovu usklađenost s odredbama ZSSI/21-a.

U članku 13. stavku 1. tog Ugovora navodi se da mjesečna bruto plaća predsjednika Uprave iznosi 3,2 puta prosječne mjesečne isplaćene neto plaće po zaposlenom u pravnim osobama u Republici Hrvatskoj za mjescec travanj u tekućoj godini koju je objavio Državni zavod za statistiku + 30% (Sukladno Odluci o utvrđivanju plaća i drugih primanja predjednika i članova uprava trgovačkih društava) – navedeni iznos preračunava se u bruto.

Nadalje, u članku 15. stavku 2. navedenog Ugovora utvrđuje se da se HBOR obvezuje predsjedniku Uprave dati službeno vozilo na korištenje koje će mu biti na raspolaganju 24 sata dnevno te da će HBOR snositi troškove vezane za njegovo korištenje.

Zaključno, u članku 27. Ugovora utvrđuje se da se na sve što nije posebno ugovoreno tim Ugovorom primjenjuju pozitivni propisi te interni i opći akti HBOR-a koji reguliraju radno- pravnu materiju, osim ako je drukčije uređeno ZSSI/21-om u kojem se slučaju primjenjuje taj Zakon, te smjernice, upute i mišljenja Povjerenstva.

Člankom 3. stavkom 1. podstavkom 4. ZSSI/21-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, dok je stavkom 1. podstavkom 41. istog članka ZSSI/21-a propisano da su predsjednik i članovi Uprave HBOR-a obveznici u smislu odredbi navedenog Zakona

Uvidom u Registar obveznika koji ustrojava i vodi Povjerenstvo, utvrđeno je da Marko Primorac obnaša dužnost ministra financija od 15. srpnja 2022., te da Hrvoje Čuvalo obnaša dužnost predsjednika Uprave HBOR-a, stoga su obveznici Marko Primorac povodom obnašanja dužnosti ministra financija, odnosno Hrvoje Čuvalo povodom obnašanja dužnosti predsjednika Uprave HBOR-a dužni pridržavati se odredbi navedenog Zakona.

Obveznik Marko Primorac je ujedno temeljem članka 17. stavka 6. Zakona o Hrvatskoj banci za obnovu i razvitak („Narodne novine“, broj 138/06. i 25/13.) kao ministar financija po položaju predsjednik Nadzornog odbora HBOR-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Iz zahtjeva za očitovanje proizlazi da je podnesen kako bi Povjerenstvo ocijenilo je li sklopljeni Ugovor o radu s predsjednikom Uprave HBOR-a od 15. studenoga 2022. u pogledu opsega ugovorenih prava iz radnog odnosa usklađen s odredbama ZSSI/21-a.

S obzirom da je Hrvoje Čuvalo obveznik iz članka 3. ZSSI/21-a, koji je prihvaćanjem imenovanja na javnu dužnost predsjednika Uprave HBOR-a pristao i na zabrane i ograničenja koje za njega proizlaze iz odredbi tog Zakona, odredbe predmetnog Ugovora o radu ne smiju biti suprotne odredbama ZSSI/21-a.

U pogledu odredbe članka 13. stavka 1. Ugovora o o radu predsjednika Uprave HBOR-a, ističe se da se ista ne odnosi na isplatu drugih naknada uz primanje plaće za obnašanje dužnosti, već da su istom utvrđeni kriteriji za određivanje visine plaće obveznika.

Povjerenstvo ocjenjuje da ista nije suprotna odredbama ZSSI/21-a, s obzirom da pitanje kriterija za utvrđivanje osnovne plaće obveznika nije predmetom uređivanja navedenog Zakona.

Nadalje, Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, obrazlaže da obveznici istodobno uz primanje plaće za obnašanje javne dužnosti mogu primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku u smislu navedene odredbe Zakona.

S obzirom da je korištenje službenog automobila 24 sata dnevno povezano sa stvarnim troškovima prijevoza koji nastaju u obnašanju javne dužnosti, ne radi se o zabranjenoj dodatnoj naknadi u smislu navedene zakonske odredbe, te bi stoga obveznici mogli koristiti službeni automobil 24 sata dnevno, iz čega proizlazi da pravo korištenja službenog vozila HBOR-a 24 sata dnevno ugovoreno u članku 15. stavku 2. predmetnog Ugovora također nije suprotno odredbama ZSSI/21-a.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznik Hrvoje Čuvalo može koristiti službeno vozilo HBOR-a primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti predsjednika Uprave HBOR-a.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole prije dolaska na posao vozilom.

Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), ako bi o tome steklo saznanja Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI/21-a.

U odnosu na odredbu članka 27. Ugovora kojom se određuje da se na sva pitanja iz radnog odnosa obveznika primjenjuju pozitivni propisi te interni i opći akti HBOR-a u dijelu u kojem to ne bi bilo drukčije uređeno ZSSI/21-om, u kojem se slučaju primjenjuje taj Zakon, te smjernice, upute i mišljenja Povjerenstva, ističe se da podzakonski opći i pojedinačni akti ne mogu poslužiti kao temelj za ostvarivanje onih prava iz radnog odnosa predsjednika Uprave HBOR-a, ako bi to predstavljalo povredu odredbi ZSSI/21-a, na što Povjerenstvo ukazuje svojim smjernicama te mišljenjima u povodu zahtjeva obveznika.

Imajući u vidu da se ZSSI/21 na svoje obveznike primjenjuje uz odredbe drugih zakona te drugih podzakonskih akata koji uređuju radno-pravnu materiju, te da je ovom ugovornom odredbom određena primjena tih drugih propisa, osim ako neko pitanje nije drukčije uređeno ZSSI/21-om, Povjerenstvo utvrđuje da niti ova odredba nije suprotna ZSSI/21-u, pri čemu niti drukčije propisivanje ne bi moglo isključiti primjenu navedenog Zakona.

Slijedom navedenog, Povjerenstvo je dalo očitovanje kao u izreci ovog akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana